In die tussentyd, terwyl God die feesmaal voorberei en aan jou bedien, laat Hy jou vyande van buite af na die toneel sit en kyk na alles wat gebeur. Hulle sien dat die Here self jou tafel dek met kos, jou na jou sitplek begelei en jou bedien. Dan kyk hulle hoe jy jou siel met die hemel se heerlike kos vul.
Christus vertel ons dat die Vader dit vir al sy kinders doen: “Gelukkig is daardie diensknegte vir wie die heer wakker sal vind as hy kom. Voorwaar Ek sê vir julle, hy sal hom omgord en hulle aan tafel laat gaan en hulle kom bedien” (Lukas 12:37).
Wie is daardie vyande? In Bybelse terme is daar twee soorte vyande: die demoniese soort en die menslike soort. In die 23ste Psalm, verwys Dawid na die demoniese vyande. Hulle verteenwoordig die duiwel en al sy helse owerhede en magte.
Jy mag dalk net ‘n paar menslike vyande hê omdat jy in ‘n klein sirkel beweeg. Jy mag ‘n oorvloed van hulle hê, omdat jou sfeer van invloed veel breër is. In elke geval, as jy jou hart daarop gesit het om Jesus te volg, sal jy ‘n aanstoot vir baie wees, insluitende vleeslike Christene. Jy sal deur die duiwel as ‘n teiken gemerk word. Hy sal jou fisiek en geestelik aanval en moeilikheid vir jou veroorsaak onder jou menslike vyande.
Op ‘n manier, word die Here se bonatuurlike fees selfs meer wonderlik. Beide soorte vyande moet sit en kyk hoe die Here jou bedien! Aan die een kant sit die duiwel en sy hordes en aan die ander kant sit jou aardse vyande — en almal kyk hoe die Here sy olie van blydskap oor jou uitgiet.
Die Puriteine het dikwels die frase “verras deur sonde” gebruik. Daarmee het hulle bedoel die tye waarin jy nie verwag het om te sondig nie, maar wanneer die vyand skielik inkom soos ‘n riviervloed en jou oorweldig. Soms oorwin hy jou; ‘n ou wellus of gewoonte wat jy gedink het jy het oorwin en toe faal jy. Jy is bedroef en treur oor jou sonde, jy is kwaad vir jouself, is verward en wonder, “Hoe kon ek toelaat dat dit weer gebeur?”
Dit is wanneer jou aanklaer, Satan, jou bespring soos ‘n honger leeu. Hy bring elke Bybelse waarskuwing teen sonde aan die lig en fluister, “ Kyk na hoe God sy Gees weggeneem het van almal in Skrif wat gefaal het. Jy het op dieselfde manier gesondig. Jy is vals en skynheilig. God het sy Gees van jou lewe weggeneem.” Satan doen alles in sy vermoë om jou te verblind vir God se verbondsbeloftes. Satan wil jou terugbring onder die wet, waar jou gewete jou sal veroordeel.
Dit is nooit wat die Here vir enige berouvolle hart beplan het nie. Net wanneer jy dink dat jy God se toorn en tugtiging verdien, nooi die Here jou na ‘n feesmaal toe. En terwyl jou vyande gereed staan om te sien hoe jy onder God se oordeel gaan ly, verras God hulle — en vir jou — deur jou by sy tafel te voed. Dit is hoe God sy berouvolle kinders behandel!
Maar, soos Adam, wil ons vir God wegkruip. Ons dink dat Hy vir ons kwaad is en dat Satan ‘n vastrapplek in ons lewens gekry het. In ons verwarring, val ons in die groef van Romeine 7: “Dit wat ek gehaat het, het ek gedoen. En dit wat ek gehoop het om te doen, het ek nie gedoen nie.” Dit is die presiese oomblik waarin God ons roep, “Kom, sit en ervaar my genade. Ek wil hê dat jy die feesmaal by my tafel geniet, terwyl jou vyande moet toekyk.”
Jesus antwoord hierdie vraag in die gelykenis van die verlore seun. Die jongman, wat weggeloop het, was deur sonde oorweldig en het al sy hulpbronne op sy begeerlikhede deurgebring. Hy het in wesenlike slawerny beland en moes die kos van varke eet. Hy het gedink, “Ek het so erg gesondig dat ek nooit soos voorheen deur my pa aanvaar kan word nie. Ek moet sekerlik op een of ander manier daarvoor betaal.”
Die verlore seun se vrese het hom daarvan weerhou om na sy vader toe terug te keer. In werklikheid, was sy vader egter nooit vir hom kwaad nie. Daardie goddelike man het eenvoudig net gehunker na sy seun se terugkeer. Ten slotte, toe die verlore seun in ‘n put van wanhoop was en die volle impak van sy mislukking ervaar het, het hy aan die oorvloed in sy vader se huis gedink. Uit desperaatheid het hy teruggekeer huistoe.”
Wat was die vader se reaksie? Hy het uitgehardloop om sy seun tegemoet te gaan, hy het hom omhels, sy nek gesoen en hom vergewe, sonder om vrae te vra. Die Skrif sê vir ons, “Maar die vader sê vir sy diensknegte: Bring die beste kleed en trek hom dit aan, en gee ‘n ring vir sy hand en skoene vir sy voete. En bring die vetgemaakte kalf en slag dit, en laat ons eet en vrolik wees” (Lukas 15:22-23).
Hier, in Jesus se eie woorde, sien ons die hemelse Vader se gesindheid teenoor sy kinders. Onmiddellik na ons mislukking, bedien ons Here aan ons ‘n feesmaal en salf ons met die olie van blydskap. Die presiese oomblik wanneer Hy ons uitroep om vergifnis hoor, dek Hy die tafel voor ons en sê, “Moenie van my af weghardloop nie. En moenie in die duiwel se varkhok bly en na sy leuens oor jou luister nie. Ek het jou lief. Kom en sien wat ek vir jou voorberei het.”
Die eerste seëning wat jy op jou bord sal vind, is onmiddellike en onvoorwaardelike vergifnis. “As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig” (1 Johannes 1:9). So vinnig as wat ons bely, beëindig God hierdie saak van ons sonde. Hy werp ons oortreding heeltemal van sy aangesig af weg.
Wat beteken dit om in die teenwoordighed van ons menslike vyande die feesmaal te geniet? Die Here wil ook hê dat ons die feesmaal moet nuttig voor die mense wat werktuie in Satan se hande geword het om ons te teister. Miskien beleef jy ‘n spanningsvolle situasie by die werk. Miskien het jou medewerkers jou verraai en skinder oor jou by jou baas. Jy is bedroef oor die wrede manier waarop hulle jou seergemaak het.
Ek sê vir jou, Jesus roep jou om voor jou vyande die feesmaal te geniet. Hy herinner jou dat jy selfs in die ergste situasie, na God se verbondsbelofte kan gaan, “Geen wapen teen jou gesmee sal iets uitrig nie.” Jou Vader is reeds besig om die tafel vir jou te dek en wil jou vul met sy genade en deernis.
Moenie wankel oor God se beloftes aan jou nie. Neem hulle in besit en wees oortuig dat Hy dit wat Hy belowe het, sal uitvoer. Die Heilige Gees reageer net op geloof. Hy reageer nie op jou rivier van trane of op jou beloftes dat jy beter sal doen nie. Slegs geloof bring ‘n reaksie by God. Geloof bring Hom in aksie om sy heerlikheid na jou lewe te bring.